Poštovane dame i gospodo narodni poslanici, nastavljamo rad Druge sednice Prvog redovnog zasedanja Narodne skupštine Republike Srbije u 2001. godini. Obaveštavamo vas da je tragično preminuo pripadnik MUP-a Aleksandar Petrović, u terorističkom napadu u Prištini. Molimo vas da odamo poštu minutom ćutanja. Slava mu. Obaveštavam vas da prema službenoj evidenciji današnjoj sednici prisustvuje 135 narodnih poslanika. Radi utvrđivanja kvoruma za rad Narodne skupštine, molim vas da ubacite svoje identifikacione kartice. Konstatujem da imamo kvorum za rad Narodne skupštine. Obaveštavam vas da sam odobrio odsustvo sledećim narodnim poslanicima: Bojani Aleksić, Jožefu Kasi, Velimiru Živojinoviću, Goranu Ćiriću, Branku Beševiću, Borivoju Mijatoviću, Teodori Vlahović, Dušanu Cvetkoviću, Jovanu Todoroviću, Jeleni Milenković, Milanu Markoviću, Nedi Arnerić, Zoranu Boškoviću, Dragoru Hiberu (pre podne), Ivanu Andriću (pre podne), SrđanuSikimiću, Milošu Radivojčeviću, Nadi Kolundžiji, Branku Pavloviću i zakašnjenje je najavio Pal Šandor. Obaveštavam vas da su pozvani da sednici prisustvuju predsednik, potpredsednici, ministrii sekretar Vlade Republike Srbije, kaoi sekretar Republičkog sekretarijata za zakonodavstvo. Prelazimo na 10. tačku dnevnog reda: - PREDLOG ZAKONA O IZMENAMA I DOPUNAMA ZAKONA O LOKALNOJ SAMOUPRAVI(pojedinosti) Podsećam vas da smo na jučerašnjoj sednici, u momentu glasanja o amandmanu narodnih poslanika Dragoljuba Stamenkovića i Gorana Cvetanovića na član 7. Predloga zakona, kojim su predložili izmenu člana 63. zakona, utvrdili da nema kvoruma za rad, pa je određena pauza, nakon koje, takođe, nije bilo kvoruma, tako da je sednica prekinuta. Sada nastavljamo rad glasanjem o amandmanu narodnih poslanika Dragoljuba Stamenkovića i Gorana Cvetanovića na član 7. Predloga zakona, kojim su predložili izmenu člana 63. zakona. (Glasovi iz sale: povreda Poslovnika.) Uh, šta vas je, ko je prvi? Izvolite.
Poštovani predsedniče, dame i gospodo narodni poslanici, u članu 79. kaže se do koliko radimo. Predlažem da danas radimo do jedanaest sati, obzirom da smo radili celu noć i pošto smo se jako umorili.... kako vas nije sramota da glasate da radite i da odete kući. Skupština Srbije je ovde, a ne kod kuće. U septembru i decembru se Srbiji dogodila elementarna nepogoda, a to ste vi DOS, a elementarne nepogode nikada nisu trajale jako dugo, pa nećete ni vi.
Imamo dakle predlog koji ćemo staviti na glasanje. Izvolite.
Gospodine predsedavajući, povredili ste član 134. Poslovnika o radu Narodne skupštine koji glasi: Ako je predlog zakona prihvaćen u načelu, Narodna skupština prelazi na pretres u pojedinostima i odlučivanje o amandmanima. Ovo mi ne računajte u vreme, trebaće mi malo više. Rasprava u pojedinostima obavlja se po članovima na koje su podneti amandmani i o amandmanima kojima se predlaže unošenje novih odredaba, a u raspravi mogu da učestvuju podnosilac amandmana, odnosno onaj koji amandman predlaže i više narodnih poslanika, ovlašćeni predstavnik tih narodnih poslanika, predlagača akta, izvestilac odbora, predsednik odnosno predstavnik poslaničke grupe, ovlašćeni predstavnik Vlade, ako Vlada nije predlagač, i to po jednom, u trajanju od najviše pet minuta. Vi ste, gospodine predsedavajući, i pored toga što ste znali da nas sa dugim cevima ispred zgrade Skupštine drži policija nastavili rad sednice i preskočili član 4. na koji imam amandman, na koji sam utrošio dane i noći pišući ga i spremajući ga. Niste mi omogućili da taj amandman ovde obrazložim, možda bi bio prihvaćen (iz sale - sigurno), pa, tražim da se vratite tamo gde ste prekršili Poslovnik i da se vratimo raspravi kako je predviđeno Poslovnikom.
Da li vi to ozbiljno?
Znam da ste vi preskočili neke časove iz domaćeg vaspitanja, one teorijske, ali za praktične nije kasno. Ja ozbiljno, a vi kako hoćete.
Odlučićemo.
Šta ćete odlučiti, dajte mi reč da obrazložim amandman na član 4 (iz sale - idi na mesto).
Odlučićemo o vašoj primedbi da je prekršen Poslovnik. Ako ste završili, molim vas da napustite govornicu i da pređemo na odlučivanje o vašem predlogu.
Ipak ću da obrazložim svoj amandman, a vi posle glasajte da li ćete da ga prihvatite.
Vi ipak to nećete moći, dok ne odlučimo o prigovoru koji ste istakli u vezi Poslovnika, pa vas molim da napustite govornicu.
Dame i gospodo narodni poslanici, poslanik sam SRS-a ...
Gospodine Janjiću, oduzimam vam reč. Molim vas da napustite govornicu. Gospodine Janjiću, po drugi put vas opominjem da ste dužni po Poslovniku da napustite govornicu. (Poslanik Janjić i dalje stoji za govornicom.) Predlažem Narodnoj skupštini da, u skladu sa članomo 103, donese odluku o meri udaljenja gospodina Janjića sa ove sednice [[aplauz]] Kada budemo odlučili o ovome, onda ćemo, molim narodne poslanike da se izjasne o ovom. (Poslanik Tomislav Nikolić s mesta: po Poslovniku.) Dobićete reč, pre glasanja? Izvolite. [[smeh]]
Gospodine predsedniče, povredili ste Poslovnik kada ste izrekli meru oduzimanja reči narodnom poslaniku Janjiću, zato što se mera oduzimanja reči izriče posle izrčene dve opomene. Ako već čitate Poslovnik, pročitajte član 102. stav 1, u kome piše: mera oduzimanja reči izriče se narodnom poslaniku kome su prethodno izrečene dve opomene. Vi niste izrekli narodnom poslaniku ni jednu opomenu. To što vi kao baba preko plota sa poslanicima razgovarate koristeći taj mikrofon koji vam je na usluzi, to nije ponašanje koje dolikuje predsedniku Skupštine. Predsednik Skupštine kada izriče mere mora da naglasi, gospodine poslaniče, izričem vam prvu opomenu, pa gospodine poslaniče, za vas je svaki poslanik gospodin, izričem vam drugu opomenu, pa tek onda meru oduzimanja reči. Vi odmah meru oduzimanja reči. Mogli ste odmah i meru udaljenja iz sale. To liči na vas. Zato vas molim da glasamo o povredi Poslovnika. Posle ćemo mi da radimo svoj posao.
Mera udaljenja sa sednice može da se izrekne bez prethodno izrečenih opomena, a to vam je poznato, to takođe stoji u Poslovniku. (Tomislav Nikolić, sa mesta: Da li vi čitate Poslovnik i da li sekretar čita Poslovnik, valjda je jedan zadužen da čita.) Član 103. stav 2: Mera udaljenja sa sednice može se izreći narodnom poslaniku i bez prethodno izrečenih mera u slučaju fizičkog napada odnosno drugog sličnog postupka kojim se ugrožava fizički ili moralni integritet učesnika sednice u zgradi Narodne skupštine. (Poslanik Vojislav Šešelj s mesta: E kakva si budala). Ja nisam ni primenio, samo kažem da je moguće predložiti tu meru. Ako smo na ovaj način rešili problem. (Tomislav Nikolić s mesta: tek je nastao) Tek je nastao? Pane vidim gospodina Janjića više za govornicom i mislim da smo problem rešili na ovaj umeren i kompromisni način. A, tražite da stavim na glasanje vaš predlog? Evo, staviću na glasanje najpre vaš predlog da je prekršen Poslovnik u delu kojim se utvrđuje da je potrebno posebno naglasiti da su izrečene opomene. Za 44, protiv 135, uzdržanih nije bilo, nije glasalo 14, od ukupno 193 narodna poslanika. Konstatujem da je Narodna skupština ocenila da nije bilo kršenja Poslovnika, kako je to predložio gospodin Nikolić. Izvolite, po Poslovniku.
Predsednik Narodne skupštine ima sekretara za koga važi ona narodna izreka - "ne lipši magarče do zelene trave". Taj sekretar je baš to u pravom smislu reči, jer on samo gleda da otalja ovu sednicu, kao i sve prethodne. Međutim, to neće da ide tako lako, jer vi iz DOS-a, ako ste igrom slučaja dobili mandat od 176 narodnih poslanika, bićete i danas kao i svih drugih dana upozoravani sa ove govornice da ne možete s radikalima tako. Srpski radikali danas nose žute trake zbog toga što se mi pod NATO-ovskom vlašću DOS-a osećamo kao Jevreji za vreme Drugog svetskog rata pod Hitlerovom fašističkom vlašću. (Predsednik: izričem vam prvu opomenu jer ne govorite o onome što je na dnevnom redu.) Ono što samhtela vama da kažem odnosi se na član 81. i na vašukonstataciju da ste pozvali predstavnike Vlade da prisustvuju ovoj sednici. Vi treba da znate, gospodine Maršićanin, da je sledeća tačka dnevnog reda izmena i dopuna Zakona o lokalnoj samoupravi, da tu nema nesrećnog Vladana Batića. Verovatno negde sa ženskom čarapom preko glave jurca po Beogradu i pokušava da odradi, sa bandom svojih kriminalaca, posao do kraja. (Predsednik: Gospođo Jovanović, drugi put vas opominjem da govorite o Poslovniku.) Opominjite vi mene koliko god hoćete puta. Nećete uspeti da me sprečite da vam kažem ono što ste vi i da vas upozorimo da sa nama ne možete tako. Ne znam šta ćete sada da preduzmete u situaciji kada vam mi govorimo istinu, kada to znaju svi građani i kada su građani svesni toga da gore vlasti u Srbiji nije bilo od vlasti DOS-a. Znači, vi sada treba nama da objasnite gde su vam Vladan Batić, gde vam je onaj Miki Maus iz Eurodiznilenda iz Pariza, koji je aterirao ovde, vajni ministar za finansije i ekonomiju, gde su vam ti vaši sjajni eksperti.
Gospođo Jovanović, oduzimam vam reč. Molim vas da napustite govornicu, jer ste izneli sve što ste hteli. Predlažem Narodnoj skupštini da, u skladu sa članom 103, donesemo meru udaljenja sa sednice narodnog poslanika Nataše Jovanović. Molim vas da se izjasnite. Za 132, protiv 44, uzdržanih nije bilo, nije glasalo 17, od ukupno 193 narodna poslanika. Konstatujem da je Narodna skupština donela meru udaljenja sa sednice narodnog poslanika Nataše Jovanović. Molim narodnog poslanika da se, u skladu sa odredbama Poslovnika, udalji iz sale. Dajem pauzu u trajanju koliko je potrebno službi obezbeđenja da primeni odredbe o redu u sali Narodne skupštine. [[Posle pauze - 11,25 časova.]] Dame i gospodo narodni poslanici, u pauzi koju smo imali, obavljen je sastanak sa predsednicima poslaničkih grupa u Narodnoj skupštini Republike Srbije. Dogovorili smo se da današnju sednicu prekinemo, da nastavimo sa radom sutra u 10 časova, u nadi da ćemo nastali problem, bez obzira na okolnosti koje prate ovo što se dešavalo u Narodnoj skupštini, uspeti da rešimo dogovorno i na način kako dolikuje Narodnoj skupštini Republike Srbije. Molim vas da se okupimo ovde sutra u 10 časova i da nastavimorad. Hvala.